b'\n_START_ARTICLE_\nIlmari Pimi\xc3\xa4\n_START_SECTION_\nHenkil\xc3\xb6historia\n_START_PARAGRAPH_\nIlmari Pimi\xc3\xa4n vanhemmat olivat Kivennavan suntio ja koulumestari Mikko Pimi\xc3\xa4 ja Anni Veijalainen. Pimi\xc3\xa4 kirjoitti ylioppilaaksi Terijoen yhteiskoulusta 1916 ja suoritti piirustuksenopettajan tutkinnon Taideteollisessa keskuskoulussa 1926. H\xc3\xa4n toimi 1920-luvulta l\xc3\xa4htien piirustuksenopettajana muun muassa Tampereen tytt\xc3\xb6koulussa ja Tampereen klassillisessa lukiossa 1926\xe2\x80\x931927, Viipurin klassillisessa lyseossa ja Viipurin uudessa yhteiskoulussa vuosina 1927\xe2\x80\x931940 sek\xc3\xa4 Helsingin Kirkkopuiston tytt\xc3\xb6koulussa 1940\xe2\x80\x931965. Rajavartijana Kannaksen rajavartiostossa Pimi\xc3\xa4 ty\xc3\xb6skenteli 1922\xe2\x80\x931923.  H\xc3\xa4nen opettajanuransa jatkui 1960-luvun puoliv\xc3\xa4liin saakka. Karjalan Aamun toimittajana h\xc3\xa4n oli 1942\xe2\x80\x931950.\n_START_SECTION_\nKirjallinen tuotanto\n_START_PARAGRAPH_\nPimi\xc3\xa4 oli Olavi Paavolaisen lapsuudenyst\xc3\xa4v\xc3\xa4 ja eli v\xc3\xa4kev\xc3\xa4sti mukana Tulenkantajien vaiheissa. Pimi\xc3\xa4n kirjallinen ura alkoi yhteiskokoelmista Nuoret runoilijat (1924) ja Hurmioituneet kasvot (1925). H\xc3\xa4nen oma esikoiskokoelmansa N\xc3\xa4kinkenk\xc3\xa4 ilmestyi 1926. H\xc3\xa4n kirjoitti runotekstit Karjalan Liiton muistojulkaisuun Rakas entinen Karjala, joka ilmestyi 1942, ja toimi muutenkin teoksen avustajana. Teoksen toimitti Olavi Paavolainen. Sodan j\xc3\xa4lkeen Pimi\xc3\xa4 tuli tunnetuksi karjalaisrunoilijana, joka tulkitsi kotinsa menett\xc3\xa4neiden evakkojen tuntoja. H\xc3\xa4nen viimeinen julkaistu teoksensa J\xc3\xa4iv\xc3\xa4t seudut rakkahimmat (1980) sis\xc3\xa4lt\xc3\xa4\xc3\xa4 muistoja Karjalasta.'